Na temelju članka 98. Zakona o odgoju i obrazovanju u osnovnoj i srednjoj školi („NN“ br. . 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) Školski odbor Osnovne škole „Đuro Pilar“ Slavonski Brod uz prethodnu suglasnost Grada Slavonskog Broda (KLASA: 602-02/15-01/119 URBROJ: 2178/01-07-20-20

od 2. srpnja 2020. godine) na sjednici održanoj 5. listopada 2020. godine donosi

**ODLUKU O IZMJENAMA I DOPUNAMA STATUTA**

**OSNOVNE ŠKOLE ˝ĐURO PILAR˝ SLAVONSKI BROD**

**Članak 1.**

**USTROJAVANJE I IZVOĐENJE NASTAVE**

Članak 15. stavak 2. mijenja se i glasi:

(2) Razredni odjeli u Školi ustrojavaju se na početku u skladu s aktom nadležnog upravnog tijela županije ovlaštenog za poslove obrazovanje.

**Članak 2.**

**SAZIVANJE SJEDNICE**

Članak 43. stavak 3. mijenja se i glasi:

(3) Predsjednik je obavezan sazvati sjednicu ako to traži najmanje polovica članova školskog odbora, ravnatelj, osnivač ili kada je nadležnom upravnom tijelu županije predloženo raspuštanje školskog odbora.

**Članak 3.**

**RASPUŠTANJE ŠKOLSKOG ODBORA**

Članak 76. stavak 2. mijenja se i glasi:

(2) Odluku o raspuštanju Školskog odbora donosi nadležno upravno tijelo županije.

**Članak 4.**

**OVLASTI RAVNATELJA**

Članak 85. mijenja se i glasi:

Ravnatelj:

* predlaže opće akte i godišnji plan i program rada
* predlaže prijedlog financijskog plana, financijski plan, financijski obračun i plan nabave
* vodi poslovanje Škole
* sudjeluje u radu školskog odbora, bez prava odlučivanja
* utvrđuje raspored sati dnevnog trajanja nastave
* predstavlja i zastupa Školu
* poduzima sve pravne radnje u ime i za račun Škole
* zastupa Školu u svim postupcima pred sudovima, upravnim i drugim državnim tijelima te pravnim osobama s javnim ovlastima
* skrbi o ispravnom prikupljanju i korištenju osobnih podataka učenika i radnika Škole
* skrbi o sigurnosti, pravima i interesima učenika i radnika Škole
* surađuje i promiče suradnju s učenicima i roditeljima
* surađuje s osnivačem, upravnim tijelima i ustanovama
* nadzire pravodobno i točno unošenje podataka u elektronsku maticu
* osigurava dostupnost školskog kurikuluma učenicima i roditeljima
* osigurava zainteresiranim korisnicima pravo na pristup informacijama
* određuje učitelja za predlaganje ocjene razrednom vijeću kada učenika ne može ocijeniti predmetni učitelj zbog izbivanja ili spriječenosti
* izdaje učiteljima i stručnim suradnicima rješenje o tjednom i godišnjem zaduženju, a ostalim radnicima rješenje o rasporedu radnog vremena
* imenuje razrednike
* provodi odluke i zaključke osnivača, školskog odbora i stručnih tijela
* osigurava unos i promjene podataka o zaposlenima u Školi za registar zaposlenih u javnom sektoru
* saziva konstituirajuću sjednicu školskog odbora, vijeća roditelja i vijeća učenika
* odlučuje o potrebi zapošljavanja radnika te prestanku potrebe za radom radnika
* sklapa ugovore o radu i odlučuje o prestanku ugovora o radu samostalno ili uz prethodnu suglasnost školskog odbora
* poduzima mjere propisane zakonom prema radnicima zbog neizvršavanja poslova ili kršenja obveza iz radnog odnosa
* sklapa samostalno pravne poslove o stjecanju, opterećivanju ili otuđivanju nekretnina i pokretne imovine te o investicijskim radovima do 20.000,00 kuna.
* izvješćuje nadležno upravno tijelo županije nemogućnosti konstituiranja školskog odbora
* upućuje radnike na redovite i izvanredne liječničke preglede
* predlaže školskom odboru donošenje odluke o upućivanju radnika na prosudbu radne sposobnosti
* izvješćuje školska tijela o nalazima i odlukama tijela upravnog i stručnog nadzora
* izvješćuje roditelje, učenike i osnivača o promjenama u radu i ustrojstvu Škole
* posjećuje nastavu i druge oblike obrazovnog rada, analizira rad učitelja i stručnih suradnika te osigurava njihovo stručno osposobljavanje i usavršavanje
* zabranjuje u Školi sve oblike promidžbe i prodaju proizvoda koji nisu u skladu s ciljevima odgoja i obrazovanja
* saziva sjednice učiteljskog vijeća i predsjedava im
* obavlja druge poslove utvrđene propisima i općim aktima Škole te poslove za koje izrijekom propisima ili općim aktima nisu ovlaštena druga tijela Škole.

**Članak 5.**

**RAZRJEŠENJE RAVNATELJA**

Članak 88. mijenja se i glasi:

Školski odbor dužan je razriješiti ravnatelja i prije isteka roka na koji je imenovan ako ravnatelj zanemaruje obveze poslovodnog i stručnog voditelja Škole te u slučajevima propisanim Zakonom o ustanovama :

1. ako ravnatelj sam zatraži razrješenje u skladu s ugovorom o radu ,
2. ako nastanu takvi razlozi koji po posebnim propisima ili općim propisima o radu dovode do prestanka radnog odnosa,
3. ako ravnatelj ne postupa po propisima ili općim aktima Škole, ili neosnovano ne izvršava odluke Školskog odbora ili postupa protivno njima,
4. ako ravnatelj svojim nesavjesnim ili nepravilnim radom prouzroči Školi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Škole.

Iza članka 88. dodaju se članci 88.a, 88.b, 88.c, 88.d, 88.e, 88.f i 88.g i naslovi iznad njih koji glase:

Članak 88.a

1. Školski odbor može razriješiti ravnatelja Škole i na prijedlog prosvjetnog inspektora koji o prijedlogu za razrješenje izvješćuje ministra.
2. Ako Školski odbor ne razriješi ravnatelja Škole na prijedlog prosvjetnog inspektora u roku od 15 dana od dana dostave prijedloga, a ministar procijeni da je prijedlog opravdan, ministar će razriješiti ravnatelja.

Članak 88.b

Kada se ravnatelja razrješuje iz razloga navedenih u članku 88. stavak 1. točka 1. ovog statuta s ravnateljem će Škola sklopiti sporazum o prestanku ugovora o radu u pisanom obliku.

Članak 88.c

U postupku odlučivanja o razrješenju ravnatelja temeljem članka 88. stavka 1. točaka 3. i 4. te članka 88.a ovog statuta, članovi Školskog odbora obvezni su utvrditi postojanje razloga i činjenica za razrješenje.

Članak 88.d

O prijedlogu za razrješenje ravnatelja članovi Školskog odbora odlučuju tajnim glasovanjem.

**Sudska zaštita prava i otkaz ravnatelju**

Članak 88.e

Razriješeni ravnatelj može odluku o razrješenju pobijati tužbom pred nadležnim sudom u roku od trideset dana od dana zaprimanja odluke o razrješenju ako smatra da nisu postojali razlozi za razrješenje iz članka 44. stavka 2. Zakona o ustanovama ili da je u postupku donošenja odluke o razrješenju došlo do povrede koja je značajno utjecala na ishod postupka.

Članak 88.f

1. Nakon donošenja odluke o razrješenju ravnatelja zbog razloga navedenih u članku 88. stavku 1. točkama 3. i 4. ovog statuta Škola će ravnatelju otkazati ugovor o radu.
2. Otkaz mora biti u pisanom obliku i dostavljen razriješenom ravnatelju, a otkazni rok iznosi mjesec dana.
3. Protiv odluke o otkazu ugovora o radu ravnatelj može podnijeti tužbu samo ako je podnio tužbu protiv odluke o razrješenju sukladno Zakonu o ustanovama.
4. Tužba iz stavka 3. ovoga članka podnosi se općinskom sudu mjesno nadležnom prema sjedištu Škole u roku od 30 dana od dana primitka odluke o otkazu ugovora o radu.

**Imenovanje vršitelja dužnosti ravnatelja i raspisivanje natječaja**

Članak 88.g

U slučaju razrješenja ravnatelja Školski odbor imenovat će vršitelja dužnosti ravnatelja iz redova učitelja i stručnih suradnika, a u roku od 30 dana od dana imenovanja vršitelja dužnosti ravnatelja raspisat će natječaj za imenovanje ravnatelja

**Članak 6.**

**UPIS UČENIKA**

Članak 100. stavak 1. i stavak 3. mijenjaju se i glase:

(1) Upis djece u prvi razred Škola provodi prema planu upisa koji je donijelo nadležno upravno tijelo županije.

(3) Škola će na zahtjev roditelja ili skrbnika, a prema prijedlogu stručnog povjerenstva i rješenju nadležnog upravnog tijela županije upisati u prvi razred i dijete koje do 31. ožujka tekuće godine nema šest života.

**Članak 7.**

**IZVJEŠĆIVANJE O IZOSTANCIMA UČENIKA**

Članak 110. stavak 2. mijenja se i glasi:

(2) O učenicima koji ne pohađaju školu ili je ne pohađaju redovito, ravnatelj je dužan izvijestiti nadležno upravno tijelo županije za poslove obrazovanja, pravobranitelja za djecu i zavod (centar) za socijalnu skrb.

**Članak 8.**

**FINANCIJSKA SREDSTVA I FINANCIJSKI PLAN**

Članak 189. stavak 3. mijenja se i glasi:

(3) Ako u obavljanju svoje djelatnosti Škola ostvari dobit, ostvarena se dobit upotrebljava za obavljanje i razvoj svoje djelatnosti u skladu s aktom o osnivanju i statutom.

**Članak 9.**

Odluka o izmjenama i dopunama Statuta Osnovne škole „Đuro Pilar“ Slavonski Brod stupa na snagu osmoga dana od dana objave na oglasnoj ploči Škole.

KLASA: 012-03/20-01/05

URBROJ: 2178/01-07/20-1

Slavonski Brod, 5. listopada 2020.

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ivan Ilišević, prof.

*Odluka o izmjenama i dopunama Statuta Škole objavljena je na oglasnoj ploči dana 8. listopada 2020. godine, a stupila je na snagu 16. listopada 2020. godine.*

 Ravnatelj Škole:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Igor Nikičić, dipl.uč.